กฎกระทรวงกฎกระทรวงฉบับที่ ๓ (พ.ศ.๒๕๒๒)ออกตามความในพระราชบัญญัติระเบียบข้าราชการฝ่ายตุลาการพ.ศ. ๒๕๒๑ อาศัยอำนาจตามความในมาตรา ๑๓ และมาตรา ๓๕ แห่งพระราชบัญญัติระเบียบข้าราชการฝ่ายตุลาการ พ.ศ. ๒๕๒๑รัฐมนตรีว่าการกระทรวงยุติธรรมออกกฎกระทรวงไว้ ดังต่อไปนี้ ข้อ ๑เมื่อรัฐมนตรีว่าการกระทรวงยุติธรรมได้มีคำสั่งให้มีการเลือกกรรมการตุลาการผู้ทรงคุณวุฒิให้ปลัดกระทรวงยุติธรรมเป็นผู้ดำเนินการ ข้อ ๒ให้ปลัดกระทรวงยุติธรรมส่งบัญชีรายชื่อบุคคลผู้มีสิทธิรับเลือกเป็นกรรมการตุลาการผู้ทรงคุณวุฒิโดยแยกเป็นประเภทข้าราชการตุลาการตามมาตรา๑๕ (๒) และ (๓) แห่งพระราชบัญญัติระเบียบข้าราชการฝ่ายตุลาการ พ.ศ. ๒๕๒๑และมิได้เป็นกรรมการตุลาการโดยตำแหน่งอยู่แล้วกับประเภทผู้รับบำนาญซึ่งเคยรับราชการเป็นข้าราชการตุลาการมาแล้ว ไปยังข้าราชการตุลาการซึ่งได้รับเงินเดือนตั้งแต่ชั้น2 ขึ้นไปทุกคน พร้อมด้วยบัตรเลือกกรรมการตุลาการผู้ทรงคุณวุฒิและกำหนดวันสุดท้ายที่จะส่งบัตรเลือกให้ถึงสำนักงานส่งเสริมงานตุลาการ กระทรวงยุติธรรม ไว้ด้วย ในกรณีเลือกซ่อม ให้ปลัดกระทรวงยุติธรรมแจ้งประเภทและจำนวนตำแหน่งที่ว่างไปด้วย ข้อ ๓ บัตรเลือกกรรมการตุลาการผู้ทรงคุณวุฒิให้เป็นไปตามแบบท้ายกฎกระทรวงนี้บัตรทุกบัตรต้องมีลายมือชื่อของปลัดกระทรวงยุติธรรมกำกับเป็นหลักฐาน ข้อ ๔ข้าราชการตุลาการซึ่งได้รับเงินเดือนตั้งแต่ชั้น ๒ ขึ้นไป ผู้ใดประสงค์จะเลือกกรรมการตุลาการผู้ทรงคุณวุฒิให้กรอกบัตรเลือกกรรมการตุลาการผู้ทรงคุณวุฒิโดยเขียนชื่อผู้ซึ่งตนเลือกด้วยตนเองพร้อมกับลงลายมือชื่อแล้วใส่ซองปิดผนึกส่งไปยังเลขาธิการส่งเสริมงานตุลาการ สำนักงานส่งเสริมงานตุลาการกระทรวงยุติธรรม ถ้าจะส่งทางไปรษณีย์ให้ส่งโดยลงทะเบียน ข้อ ๕ให้ปลัดกระทรวงยุติธรรมตั้งข้าราชการตุลาการไม่น้อยกว่าสามคนเป็นกรรมการตรวจนับคะแนนการเลือกกรรมการตุลาการผู้ทรงคุณวุฒิ ให้กรรมการเป็นผู้เปิดซองบรรจุบัตรเลือกตามลำดับที่เลขาธิการส่งเสริมงานตุลาการได้รับไว้ ทำการตรวจบัตรเลือกและนับคะแนนแล้วรายงานผลไปยังปลัดกระทรวงยุติธรรมภายในเวลาที่ปลัดกระทรวงยุติธรรมกำหนด ในการปฏิบัติหน้าที่ต้องมีกรรมการอยู่พร้อมกันไม่น้อยกว่าสามคน ข้อ ๖บัตรเลือกกรรมการตุลาการผู้ทรงคุณวุฒิต่อไปนี้ให้ถือเป็นบัตรเสีย (๑) บัตรที่มิใช่บัตรที่ปลัดกระทรวงยุติธรรมส่งไป หรือไม่มีลายมือชื่อของปลัดกระทรวงยุติธรรมกำกับเป็นหลักฐาน (๒) บัตรที่ระบุชื่อผู้รับเลือกเกินประเภทละสี่คน หรือเกินจำนวนตำแหน่งที่ว่างในกรณีเลือกซ่อม (๓)บัตรที่ผู้เลือกมิได้เขียนชื่อผู้รับเลือกด้วยตนเองหรือบัตรที่ผู้เลือกไม่ลงลายมือชื่อ (๔) บัตรที่ไปถึงสำนักงานส่งเสริมงานตุลาการ กระทรวงยุติธรรม พ้นกำหนดวันที่ปลัดกระทรวงยุติธรรมกำหนดตามข้อ ๒ ข้อ ๗ในกรณีที่บัตรเลือกกรรมการตุลาการผู้ทรงคุณวุฒิเลอะเลือนหรือเขียนชื่อผู้รับเลือกไม่ถูกต้องจนไม่สามารถทราบเจตนาอันแท้จริงของผู้เลือกได้ หรือเขียนชื่อผู้รับเลือกที่เป็นข้าราชการตุลาการตามมาตรา ๑๕ (๒) และ (๓)แห่งพระราชบัญญัติระเบียบข้าราชการฝ่ายตุลาการ พ.ศ. ๒๕๒๑ในช่องสำหรับกรอกชื่อผู้รับเลือกที่เป็นผู้รับบำนาญซึ่งเคยรับราชการเป็นข้าราชการตุลาการมาแล้วหรือกลับกัน ให้ถือว่าบัตรนั้นเสียเฉพาะส่วนที่กล่าวแล้ว การที่จะถือว่าผู้รับเลือกคนใด เป็นข้าราชการตุลาการตามมาตรา ๑๕ (๒) และ(๓) แห่งพระราชบัญญัติระเบียบข้าราชการฝ่ายตุลาการ พ.ศ.๒๕๒๑ หรือเป็นผู้รับบำนาญให้ถือตามความเป็นจริงในขณะเปิดซองบรรจุบัตร ข้อ ๘ในการเลือกกรรมการตุลาการผู้ทรงคุณวุฒิเพื่อให้ดำรงตำแหน่งตามวาระนั้น ข้าราชการตุลาการตามมาตรา ๑๕ (๒) และ (๓)แห่งพระราชบัญญัติระเบียบข้าราชการฝ่ายตุลาการ พ.ศ. ๒๕๒๑ สี่คนที่ได้คะแนนสูงสุดและผู้รับบำนาญซึ่งเคยรับราชการเป็นข้าราชการตุลาการมาแล้วสี่คนที่ได้คะแนนสูงสุดเป็นผู้ได้รับเลือกเป็นกรรมการตุลาการผู้ทรงคุณวุฒิถ้าในประเภทใดมีผู้ได้คะแนนสูงสุดมากกว่าสี่คนให้จับสลากระหว่างผู้ที่ได้คะแนนเท่ากันอันทำให้มีจำนวนเกินไปกว่านั้นว่าผู้ใดจะได้รับเลือก การจับสลาก ให้ปลัดกระทรวงยุติธรรมเป็นผู้จับต่อหน้ากรรมการตรวจนับคะแนนไม่น้อยกว่าสามคน ในการเลือกซ่อมกรรมการตุลาการผู้ทรงคุณวุฒิให้นำความในวรรคหนึ่งและวรรคสองมาใช้บังคับโดยอนุโลม ข้อ ๙ให้ปลัดกระทรวงยุติธรรมรายงานผลการเลือกกรรมการตุลาการผู้ทรงคุณวุฒิต่อรัฐมนตรีว่าการกระทรวงยุติธรรมเพื่อประกาศชื่อผู้ได้รับเลือกในราชกิจจานุเบกษา ให้ไว้ ณ วันที่ ๑ พฤษภาคม พ.ศ. ๒๕๒๒ สุธรรม ภัทราคม รัฐมนตรีว่าการกระทรวงยุติธรรมหมายเหตุ :- เหตุผลในการประกาศใช้กฎกระทรวงฉบับนี้ คือเนื่องจากพระราชบัญญัติระเบียบข้าราชการฝ่ายตุลาการ พ.ศ. ๒๕๒๑ มาตรา ๓๕ บัญญัติว่าวิธีการเลือกกรรมการตุลาการผู้ทรงคุณวุฒิให้เป็นไปตามที่กำหนดในกฎกระทรวง จึงจำเป็นต้องออกกฎกระทรวงนี้ขึ้น[รก.๒๕๒๒/๘๑/๒๑พ./๑๕ พฤษภาคม ๒๕๒๒]